विष्णुस्मृतिः/एकत्रिंशत्तमोऽध्यायः
त्रयः पुरुषस्यातिगुरवो भवन्ति  । । ३१.१  । ।

माता पिता आचार्यश्च  । । ३१.२  । ।

तेषां नित्यं एव शुश्रूषुणा भवितव्यं  । । ३१.३  । ।

यत्ते ब्रूयुस्तत्कुर्यात् । । ३१.४  । ।

तेषां प्रियहितं आचरेत् । । ३१.५  । ।

न तैरननुज्ञातः किंचिदपि कुर्यात् । । ३१.६  । ।

एत एव त्रयो वेदा एत एव त्रयः सुराः   ।
एत एव त्रयो लोका एत एव त्रयोऽग्नयः   । । ३१.७  । ।

पिता गार्हप्त्योऽग्निः दक्षिनाग्निर्माता गुरुराहवनीयः  । । ३१.८  । ।

सर्वे तस्यादृता धर्मा यस्यैते त्रय आदृताः   ।
अनादृत्यास्तु यस्यैते सर्वास्तस्याफलाः क्रियाः   । । ३१.९  । ।

इमं लोकं मातृभक्त्या पितृभक्त्या तु मध्यमम्  ।
गुरुशुश्रूषया त्वेव ब्रह्मलोकं समाश्नुते   । । ३१.१०  । ।